تيميشوارا (بالرومانى:Timişoara ، بالمجرى :Temesvár) هى مدينة فى منطقة بانات فى غرب رومانيا و عاصمة كونتية تيميش و تانى اكبر مدن رومانيا بعد بوخاريست. الاستكشافات الاركيولوجيه اللى اتعملت حوالين تيميشوارا اثبتت وجود مستوطنات بشريه بيرجع تاريخها للعصر الحجرى الجديد (النيوليثى) و لحد العصر الرومانى.اقدم ذكر للمدنيه بيرجع لسنة 1212 لما اتشار لوجود حصن رومانى اسمه حصن تيميسينسيس (Temesiensis). هاجمها التتار فى القرن التلاتاشر بس القلعه بتاعتها اتعاد بناتيها من تانى و سكن فيها الملك تشارل الاول ملك المجر ما بين (1309–1342).احتلها الاتراك العثمانيين من سنة 1552 و طردهم منها النمساويين سنة 1716 و ضموها للنمسا بموجب معاهدة باساروفيتس سنة 1718.حاصرها الثوريين المجريين لمدة 107 يوم سنة 1848 و احتلها الصرب سنة 1919.سنة 1920 اتوقعت معاهدة تريانون اللى اعتبرت تيميشوارا و منطقة بانات اللى حواليها حته من رومانيا. ما بين 15 و 17 ديمسبر سنة 1989 ، اندلعت فى تيميشوارا مظاهرات ضد الزعيم الشيوعى نيكولاى تشاوشيسكو و بعد كام يوم انتشرت الثوره فى باقى رومانيا لما اتقتل فى تيمشوارا حوالى 170 واحد فى المظاهرات دى و انتهت باعدام تشاوشيسكو بالرصاص و انهيار نظامه الديكتاتورى.